  Майя Бывальцева 24-тӥ инвожое Удмуртие Казахстанлэн Казаньын генеральной консулэз Жанболат Мурзалин вуылӥз. Элькунлэн тӧроеныз Александр Бречаловен пумиськонын промышленность но гурт возёс удысъёсын валче ужан луонлыкъёс сярысь вераськизы. Со сярысь улосвыл тӧролэн но кивалтэтлэн пресс-службазы ивортӥз. Александр Бречалов пусйиз, Казахстан – Удмуртилэн одӥгез валтӥсез партнёрез. Берло аръёсы элькунысь предприятиос бускель кунэ кык пол бизнес-миссиен потазы. 2021-тӥ арын куарусёнэ улосвыллэн тӧроеныз ӵош нош ветлозы. Ми вузбергатонмы йылэ шуыса адӟиськом. Али со 62 миллиард долларлэсь трос луэ. Удмуртия Казахстанэ 56 миллиард долларлэсь трос вузъёс келяз. Секыт 2020-тӥ арын но ми экспортмес будэтӥмы Александр Бречалов, Удмуртилэн тӧроезУдмуртилэн мукет кунъёсын вузбергатонэзлэн быдӟалаезъя Казахстан ньылетӥ инты басьтэ. Туннэ валтӥсь экспортёръёс – Механикая чупчи завод, «Ижнефтемаш» но «Лада Ижевск». Со сяна, элькунмы пилоттэк лобась аппаратъёсты но лифтлы тӥрлык ӵектыны быгатэ. Улосвылысь гурт возёс кылем арын 893 сюрс доллар тыр вузъёсты келяз. Нырысь ик -картофка, парсь но скал сӥль, йӧл, пудо сиён. 2020-тӥ арын, пандемилэн лек вакытаз, Удмуртиысь 307 предприятиос асьсэлэсь вузъёссэс Казахстанэ келязы. Со экономика ласянь юн кусыпъёс сярысь вера. Арлы быдэ ми доры бизнес-миссиос вуыло, милям предприятиосмы тунсыкъясько Удмуртиен. Со сяна, лулчеберет ласянь но кусыпъёсмы вань, котьма ке но асьмеос одӥг кунын вал но та дырозь кусыпъёсмес ум ыштӥське Жанболат Мурзалин, Казахстанлэн Казаньын генеральной консулэзОзьы ик со Казахстанын трос удмуртъёс уло шуыса пусйиз, соос йӧскалык кусыпъёсты юнматонэ мыло-кыдо пырисько.  Тегъёс: Политика Удмуртия вузкарон Казахстан АлександрБречалов  